
Откровение 4 глава
 
 
1 След това погледнах и пред мен беше отворена врата. 
 
Добре ще е да се научим да се вглеждаме, да се взираме, да се фокусираме в Бога. Времето се забавя и дори спира и ние се вглъбяваме, прекарваме повече време в размишление, в стоене пред Бога, в наблюдение, отколкото в тичане насам-натам. Да, ще има и тичане, но ще прекарваме много повече време в чакане на Бога и макар отстрани да изглежда все едно, че не се движим, в крайна сметка ще извършим дори повече от преди. 
 
Очаквайте Бог да отваря врати пред вас. Очаквайте откровения и идеи. Молете се за мъдрост повече от колкото се молите за всичко друго. Заповядвайте на неправилните планини да се изкоренят от местата, където са се насадили в живота и семействата ви и да се хвърлят в морето. Заповядвайте и на правилните планини, които в момента са се насадили някъде другаде, да се изкоренят и да се насадят във вашата почва - вашия живот, семейство и служение.  
 
 
2 В същия миг Духът ме завладя. Пред мен в небето имаше престол, на който седеше някой.
 
Това е, което трябва да се случи. Повече и повече трябва да се предаваме на Духа - Той да ни завладява. Повече срещи с Него и по-малко човешки мисли и дейности. 
 
 
3 Лицето на Този, който седеше на него, сияеше като яспис и сард. Дъга с цвят на изумруд заобикаляше престола 
 
Нека се наситим от Неговата красота. Нека копнеем за Него, да имаме ново преживяване и познаване на Него.
 
 
4 Около него имаше други двадесет и четири престола и на престолите седяха двадесет и четири старейшини, облечени в бяло и носещи на главите си златни венци. 
 
Престолите говорят за царе, а бялото, в което са облечени говори за свещеници. Нека да очистваме себе си. Златните венци са корони на управление и власт. Нека да размишляваме върху властта, която Бог ни е дал, чрез името на Исус. Винаги когато се молим, нека не бързаме просто да говорим, а нека мислим, нека вложим смисъл, нека се съсредоточим върху онова, което казваме, за да излиза с власт. 
 
 
5 От престола идваха светкавици, тътени и гръмотевици, а пред него горяха седем огнени светила. Те са седемте Божии Духа. 
 
 
Исая 11:2 И Духът Господен (същността) ще почива върху него, Дух на мъдрост и разум, Дух на съвет и сила, Дух на знание и страх от Господа. 
 
 
6 Пред престола и от всичките му страни стояха четири живи същества. Те имаха очи навсякъде – и отпред, и отзад.
 
Бог иска да наблегне допълнително на живота. Всички същества пред Бога са живи, но за тези изрично се казва, че бяха живи - живот струеше от тях. Този живот носеше видение - имаха очи навсякъде, отвътре и отвън, сила, енергия. Нека да носим живот и бъдеще там, където има смърт и безнадежност.
 
 
7 Първото живо същество приличаше на лъв (царственост), второто – на вол (сила), третото имаше човешко лице (образ на Бога), а четвъртото приличаше на летящ орел (способност). 
 
Като цяло, Божиите царе и свещеници ще бъдат изпълнени със сила, ще разкриват Божия образ (Божията същност, характер и естество) и ще служат надалеч, реейки се и разпростирайки „криле“ надлъж и нашир. 
 
 
8 Всяко от тези четири живи същества имаше по шест крила и очи, които ги покриваха навсякъде – и отвън, и отвътре. Ден и нощ тези същества повтаряха безспир:
 
„Свят, свят, свят е Господ, Всемогъщият Бог, Който беше, Който е и Който идва!“
 
От там идва животът в тях. Ще се освободи ново ниво на живот, когато хвалим и издигаме Бога съзнателно, не просто защото трябва да има хваление преди поучението.
 
 
9 Всеки път, когато тези живи същества отдават слава, чест и благодарност (хваление) на Седналия на престола и Живеещия за вечни векове, 
 
10 двадесет и четиримата старейшини (царете и свещениците) падат пред Седналия на престола и се покланят (хвалението на тима отпред ще поражда поклонение в сърцата на хората в залата) на Живеещия за вечни векове. Те хвърлят венците си пред престола (смиряват се) и казват:
 
11 „Господи, Боже наш! Ти си достоен да получиш слава и чест, и власт, защото ти сътвори всичко. Всичко съществува и е сътворено, защото такава бе волята ти.“
 
Нека да свържем сътворяването си и живота си с Божията цел, Божията съдба, Божието намерение.
 
Обобщение: Нека се вглъбим в Бога, прекарвайки повече време в чакане, размишление и фокусиране в Него; нека очакваме Бог да отваря нови врати и нека Го молим за мъдрост ежедневно; нека позволим на Духа да ни завладее; нека се взираме и наслаждаваме на Божията красота; нека бъдем святи и да размишляваме върху Божията власт в Исус, която ни е дадена; нека Духът на Господа почива върху нас в цялата Си същност и нека плодът на Духа бъде изявен чрез нас - Дух на мъдрост и разум, Дух на съвет и сила, Дух на знание и страх от Господа; нека бъдем Божии царе и свещеници, които са изпълнени със сила, разкриващи Божия образ и служейки с живот навсякъде; нека имаме видение, нека хвалим Бога, нека Му се покланяме, нека ходим в пълнотата на Божията цел, намерение и съдба. Амин!
 
Бог да ви благослови!

